КъБР-м и Iэтащхьэр Больцанэ щIыналъэм и президентым IуощIэ
Италием и мэкъумэш хозяйствэм и ехъулIэныгъэхэм щыгъуазэ защIын папщIэ Къанокъуэ Арсен я пашэу КъБР-м икIа гупым ещанэ махуэм лэжьыгъэшхуэ ирагъэкIуэкIащ. А махуэ дыдэм ди республикэм и Iэтащхьэмрэ абы щIыгъухэмрэ къахуэзащ Больцанэ и президент Дурнвальдер Луис.
«Ди щIыналъэр туризмэм зегъэужьынымкIи пэрытхэм ящыщщ, — къажриIащ абы хьэщIэхэм. — Сэ хуабжьу си гуапэщ Къэбэрдей-Балъкъэрым къикIыу мыпхуэдэ гуп зэрыIыгъ къызэрытхуэкIуар. Псом хуэмыдэу сыщыгуфIыкIащ фи республикэм и Iэтащхьэри къызэрытхуеблэгъам. Абы къегъэлъагъуэ КъБР-м и мэкъумэш хозяйствэмрэ туризмэмрэ зегъэужьыным унафэщIым гулъытэшхуэ зэрыхуищIыр. Фэри ди деж фызэрыщыIэну программэр икъукIэ лэжьыгъэшхуэкIэ гъэнщIащ».
УнафэщIхэм зэхуаIуэтащ езыхэр зи пашэ щIыналъэхэм я социально-экономикэ щытыкIэр зыхуэдэр.
«Тироль Ипщэр ипэжыпIэкIэ щIыналъэ дахэщ, — жиIащ Къанокъуэ Арсен. — Ауэ Къэбэрдей-Балъкъэрри абы къыкIэрымыхуу къыдолъытэ. Ди республикэр Урысейм и щIыпIэ нэхъ гъэщIэгъуэн дыдэхэм ящыщщ. Абы и щIыуэпсыр къулейщ. Къэбэрдей-Балъкъэрым и щIыналъэм хеубыдэ зи лъагагъкIэ метр мини 5-м щIигъуу Кавказым щыIэ щыгуи 7-м ящыщу тхур. Ауэ псом хуэмыдэжу дэ дрогушхуэ Iуащхьэмахуэ. Ар зрагъэлъэгъун папщIэ ди деж нокIуэ дуней псом щыIэ къэралхэм, абыхэм Италиери яхэту, я туристхэр».
Къанокъуэ Арсен Больцанэ щIыналъэм и президентыр Къэбэрдей-Балъкъэрым щыхьэщIэну, абы и щIыпIэ дахэхэр зригъэлъагъуну, ди курортхэмрэ ятIэ хущхъуэкIэ цIыхухэм щеIэзэ санаторэхэмрэ еплъыну къригъэблэгъащ. А Iуэхур бысымым и гуапэу къищтащ икIи жиIащ: «дызыхуэкIуэ гъатхэм Iэмал имыIэу сыныфхуэкIуэнщ».
КъБР-м и Iэтащхьэм Дурнвальдер Луис тыгъэ хуищIащ ди дыщэкI нэхъыфI дыдэхэм ящыщ зым ищIа дыжьын къамэр. Больцанэ и президентми хьэщIэхэм фэеплъ тыгъэхэр къаритащ.
А махуэ дыдэм Къэбэрдей-Балъкъэрым и лIыкIуэхэр «Plan de Corones» бгы-лыжэ центрым щрагъэблэгъащ. «Фи къэкIуэныр техуащ япэ кIапсэрыкIуэ гъуэгур къызэрызэIуахрэ илъэс 50 щрикъум», — жаIащ центрым и лэжьакIуэхэм. Ахэр зэпкърыхауэ тепсэлъыхьащ IуэхущIапIэр зэрызэрахьэм, уней хьэщIэщхэр зыIэщIэлъхэм зэрадэлажьэм, иджырей Iуэхутхьэбзэхэр къызэрызэрагъэпэщым.
ХьэщIэхэр кIапсэрыкIуэ гъуэгумкIэ драшеящ метр мини 2-м щIигъу зи лъагагъ бгым и щыгум. «Ди къуршхэм еплъытмэ, мы щIыпIэр Iуащхьэмахуэ лъапэ и Азау хуейм и лъагагъым хуэдиз хъууэ аращ», — жиIащ КъБР-м и Iэтащхьэм. Ар щIэупщIащ Iуэхугъуэ куэдым: IуэхущIапIэм и лэжьакIуэхэм я бжыгъэми, ерыскъыхэкIхэр къыщащэху щIыпIэми, туристхэм зэрадэлажьэми… Абдеж хьэщIэхэр щеплъащ зэуэ цIыху 1000 щIэхуэу бгыщхьэм тращIыхьа шхапIэм.
Делегацэм хэтхэр а махуэ дыдэм щыIащ электростанц мыинхэм ящыщ зым.
КъБР-м и Iэтащхьэмрэ
Правительствэмрэ я пресс-IуэхущIапIэ.
